送梁藤州廣譽解組還朝兼簡葛子章盧伯真
作者：曾丰
朝代：宋

paragraphs: 乾道淳熙間，隨牒公之邑。
我閑時曳裾，公喜常折屐。
過從未多時，情好已相得。
功名打門催，馬首遽湖北。
一爲盧溪留，便作弱水隔。
解后五羊城，恍如不相識。
初驚面顔蒼，徐視髭鬢黑。
款曲遍諮諏，交游半悽惻。
一別十五年，種種事非昔。
更著一回別，又豈勝嘆息。
梅雨逗談機，槐風速行色。
愁邊更添愁，客裏仍送客。
笑騎五馬歸，郎省平步入。
天南九萬里，誰得礙鵬翼。
語離當有詩，頌德似無益。
清暉百尺虹，方廣千丈碧。
高蓋山下松，極樂巖裏石。
一切奇傑觀，無不入我集。
轉眼雖寥寥，捫胸猶歷歷。
公歸爲致言，久疎頗關憶。
老葛年少盧，亦有風月癖。
唱酬舊知音，來往今掃迹。
相逢問撙齋，依舊四立壁。